Vier leeus ontsnap weer uit wildtuinArgieffoto Vier jong leeumannetjies het weer uit die Krugerwildtuin ontsnap en ŉ volskaalse soektog na dié roofdiere is in Mpumalanga van stapel gestuur. William Mabasa, SANParke se algemene bestuurder van kommunikasie en woordvoerder van die Krugerwildtuin, het Maandag in ŉ verklaring gesê die leeumannetjies het vermoedelik Sondagaand uit die wildtuin ontsnap en is by Matsulu, ŉ nedersetting buite die park, gesien. Die nedersetting is sowat 40 km oos van Nelspruit. “Wildbewaarders van die Krugerwildtuin in samewerking met die Mpumalanga-park-en-toerisme-agentskap (MPTA) is in die omgewing om na die leeus of enige spoor van hulle te soek. Sodra ons meer inligting het, sal ons dit bekend maak. Intussen versoek ons inwoners van die omgewing om uiters versigtig te wees.” Hy het gesê inligting sal deurlopend bekend gemaak word totdat al die leeus weer suksesvol gevang is. Mense wat die leeus opmerk, word versoek om die polisie by 08600 10111 te bel. In Mei vanjaar het vyf jong leeumannetjies by die Komatipoort-omgewing uit die wildtuin ontsnap, nadat hulle vermoedelik deur ŉ dominante mannetjie uit die reservaat verdryf is. Die leeus het vermoedelik deur die Komatirivier ontsnap, aangesien die rivier laag was weens min seisoenale reën. Die vyf leeus is kort daarna naby die kruising van die N4-snelweg en Manangaweg opgemerk. Die leeus het daarna verdeel en in verskillende rigtings in die suikerrietveld inbeweeg. Vier leeus is kort daarna na ŉ gebied verder in die wildtuin geskuif. Die vyfde leeu is nooit gevind nie en het vermoedelik self terug in die reservaat ingegaan.